钦定古今图书集成/明伦汇编/官常典/第461卷 > 孙处〈按孙处虽随宋高立战功然卒于义熙始终晋臣故自宋书改附晋将帅之未〉
## 钦定古今图书集成/明伦汇编/官常典/第461卷 > 孙处〈按孙处虽随宋高立战功然卒于义熙始终晋臣故自宋书改附晋将帅之未〉

按《宋书》本传，“处字季高，会稽永兴人也。”籍注：“季高故
字行于世。少任气。高祖东征孙恩，季高义乐，随高祖
平定京邑，以为振武将军，封新夷县五等侯。广固之
役，先登有功。卢循之难，于石头捍栅戍，越城查浦，破
贼于新亭。高祖谓季高曰：‘此贼行破，应先倾其巢窟，
令奔走之日，无所归投，非卿莫能济事’。”遣季高率众
三千汛海袭番禺。初，贼不以海道为防，季高至东冲，
去城十馀里，城内犹未知。循守战士犹有数千人，城
池甚固。季高先焚舟舰，悉力登岸，会天大雾，四面陵
城，即日克拔。循父拟、长史孙建之、司马虞尫夫等，轻
舟奔始兴，即分遣振武将军沈田子等讨平始兴、南
康、临贺、始安、岭表诸郡。循于左里奔走，而众力犹盛，
自岭道还袭广州。季高距战二十馀日，循乃破走，所
杀万馀人。追奔至郁林，会病，不得穷讨，循遂得走向
交州。义熙七年四月，季高卒于晋康，时年五十三。追
赠龙骧将军、南海太守，封候官县侯，食邑千户。九年，
高祖念季高之功，表赠交州刺史，将军如故。子宗世
卒，子钦公嗣。